b'\n_START_ARTICLE_\nAu\xc5\xa1ros vartai\n_START_SECTION_\nPavadinimas\n_START_PARAGRAPH_\nAu\xc5\xa1ros Vartai senov\xc4\x97je tur\xc4\x97jo bent kelet\xc4\x85 pavadinim\xc5\xb3. Iki XVI a. pabaigos vartai da\xc5\xbeniausiai vadinti Kr\xc4\x97vos, paskui Medinink\xc5\xb3 vardu, nes pro juos \xc4\x97jo kelias i\xc5\xa1 Vilniaus \xc4\xaf sen\xc4\x85sias Kr\xc4\x97vos ir Medinink\xc5\xb3 pilis. V\xc4\x97liau prad\xc4\x97ti vadinti A\xc5\xa1triaisiais Vartais (lotyni\xc5\xa1kai Porta acialis). Pirm\xc4\x85 kart\xc4\x85 \xc5\xa1is pavadinimas randamas 1594\xc2\xa0m. Vilniaus miesto aktuose (Vaito knyga). \xc5\xa0is pavadinimas grei\xc4\x8diausiai skirtas ne d\xc4\x97l pa\xc4\x8di\xc5\xb3 vart\xc5\xb3 i\xc5\xa1vaizdos, nes ir kiti vartai tur\xc4\x97jo tok\xc4\xaf pat\xc4\xaf apysmail\xc4\xaf gotikin\xc4\xaf vir\xc5\xa1\xc5\xb3. Sp\xc4\x97jama, kad vardas bus kil\xc4\x99s nuo miesto dalies, kurioje jie stov\xc4\x97jo. Makovskio rai\xc5\xbeinyje matoma, kad apie 1600\xc2\xa0m. \xc5\xa1is miesto galas tikrai buvo siaurutis, lyg smailus ragas. \xc5\xa0i miesto dalis vadinta A\xc5\xa1triuoju Galu.\n_START_SECTION_\nIstorija\n_START_PARAGRAPH_\nGotikinio stiliaus Au\xc5\xa1ros Vartai buvo vieni i\xc5\xa1 penki\xc5\xb3 (v\xc4\x97liau devyneri\xc5\xb3) vart\xc5\xb3 Vilni\xc5\xb3 supusioje gynybin\xc4\x97je sienoje, statytoje 1503\xe2\x80\x931522\xc2\xa0m. V\xc4\x97liau vir\xc5\xa1 vart\xc5\xb3 arkos pastatytas fasadas su penkiomis ambraz\xc5\xabromis ir renesansinio stiliaus atiku._NEWLINE_Pirm\xc4\x85 kart\xc4\x85 minimi Lietuvos Did\xc5\xbeiojo Kunigaik\xc5\xa1\xc4\x8dio Aleksandro privilegijoje, i\xc5\xa1leistoje Gardine 1503\xc2\xa0m. rugs\xc4\x97jo 6 d., pagal kuri\xc4\x85 \xc5\xbeinoma, kad iki to laiko Vilnius nebuvo aptverta m\xc5\xabrine siena, o sostin\xc4\x97s gynyba koncentravosi Auk\xc5\xa1tutin\xc4\x97je ir \xc5\xbdemutin\xc4\x97je Vilniaus pilyse. Statyti miesto sien\xc4\x85 1503\xc2\xa0m. nusprend\xc4\x97 patys miesto gyventojai, kuriuos \xc4\xafbaugino totori\xc5\xb3 \xc4\xafsiver\xc5\xbeimai, kurie tais metais pasiek\xc4\x97 kra\xc5\xa1to gilum\xc4\x85 net u\xc5\xbe Vilniaus. Totoriams atremti Aleksandras net buvo pa\xc5\xa1auk\xc4\x99s \xc4\xaf kariuomen\xc4\x99 Vilniaus miestel\xc4\x97nus. Miestie\xc4\x8di\xc5\xb3 pra\xc5\xa1omas jis leido miestel\xc4\x97n\xc5\xb3 l\xc4\x97\xc5\xa1omis aptverti sostin\xc4\x99 siena, o joje \xc4\xafrengti tik penkerius vartus, kuriuose dien\xc4\x85 ir nakt\xc4\xaf turi bud\xc4\x97ti sargyba. Leidime bendrais bruo\xc5\xbeais nurodoma fortifikacij\xc5\xb3 linija ir vart\xc5\xb3 vietos. Greitesniam darb\xc5\xb3 vykdymui karalius vieneriems metams atleido miestie\xc4\x8dius nuo kariuomen\xc4\x97s prievol\xc4\x97s. Paskubomis per metus pastatyta siena su vartais, tarp j\xc5\xb3 ir Au\xc5\xa1ros Vartais. Au\xc5\xa1ros Vartai buvo auk\xc5\xa1\xc4\x8diausiame \xc5\xa1i\xc5\xb3 \xc4\xaftvirtinim\xc5\xb3 ta\xc5\xa1ke, pavojingiausioje vietoje prie\xc5\xa1\xc5\xb3 puolimo atveju. Galutinai siena baigta tik 1522\xc2\xa0m. V\xc4\x97liau siena buvo perstatyta ir vart\xc5\xb3 atsirado daugiau._NEWLINE_1621\xe2\x80\x931626\xc2\xa0m. \xc5\xa1alia vart\xc5\xb3, miesto pus\xc4\x97je, atsirado karmelit\xc5\xb3 vienuolynas._NEWLINE_1799\xe2\x80\x931802\xc2\xa0m. rusams griaunant miesto sien\xc4\x85 su visais vartais Au\xc5\xa1ros Vartai palikti nenugriauti, grei\xc4\x8diausiai d\xc4\x97l \xc4\x8dia laikomo labai garbinamos ikonos._NEWLINE_Seniausias Au\xc5\xa1ros Vart\xc5\xb3 atvaizdas matomas 1576\xc2\xa0m. Bruyno (Brauno) ir Hogenbergo did\xc5\xbei\xc5\xb3j\xc5\xb3 pasaulio miest\xc5\xb3 atlase, lape, kuris \xc4\xafvardintas kaip Vilna, Lituaniae metropolis. V\xc4\x97liau Au\xc5\xa1ros Vartai yra pa\xc5\xbeym\xc4\x97ti panoraminiame Vilniaus vaizde i\xc5\xa1 1604\xc2\xa0m. Nesvy\xc5\xbeiaus kartografo Tomo Makovskio rai\xc5\xbeinio, o po 40 met\xc5\xb3 Vilniaus plane, sudarytame Vladislovo IV-ojo karo in\xc5\xbeinieriaus F. Gedkanto (1648\xc2\xa0m.). Palyginus \xc5\xa1iuos atvaizdus su Pranci\xc5\xa1kaus Smuglevi\xc4\x8diaus akvarel\xc4\x97mis, darytomis prie\xc5\xa1 pat 1800\xc2\xa0m., matosi, kad Au\xc5\xa1ros Vartai i\xc5\xa1 j\xc5\xb3 aplinka laikui b\xc4\x97gant stipriai keit\xc4\x97si._NEWLINE_Dabartinis Au\xc5\xa1ros Vart\xc5\xb3 pavadinimas yra neai\xc5\xa1kios kilm\xc4\x97s ir grei\xc4\x8diausiai sugalvotas v\xc4\x97lesniais laikais, nes joki\xc5\xb3 atitikmen\xc5\xb3 ankstesni\xc5\xb3 laik\xc5\xb3 dokumentuose n\xc4\x97ra. Taip vart\xc5\xb3 nevadino ir Vilniaus apylinki\xc5\xb3 lietuviai. \xc5\xa0is pavadinimas pirmiausia aptinkamas XX a. prad\xc5\xbeios lietuvi\xc5\xa1kuose laikra\xc5\xa1\xc4\x8diuose.'